அவர் கைகள் பால் தம்ளரை எடுக்கும்போது நடுங்குகின்றன.  "தர்மு... தர்மு... என்னைப் பார்க்க மாட்டியா, தர்மு?"  'யாரது?' அவள் விழிகள் வெறித்துச் சுழல்கின்றன.  தாளாத சோகத்தில் துடிக்கும் உதடுகளில், கண்ணீருடன் புன்சிரிப்பையும் வரவழைத்துக் கொண்டு பால் தம்ளரை அவள் உதட்டில் பொருத்துகிறார் கைலாசம்.  பற்களைக் கிட்டித்துக் கொண்டு வலிப்புக் கண்டது போல் முகத்தை வெட்டி இழுத்துக் கொண்ட தர்மாம்பாளின் முகம் தோளில் சரிகிறது.  - கடைவாயில் பால் வழிகிறது!  "ஐயோ மாமீ" என்ற ஸரஸாவின் குரல் வெடிக்கிறது...  "அம்மா... பாட்டீ ஹ்ம்" முத்து தாயைக் கட்டிக் கொண்டு அழுகிறான். விஜி ஒன்றும் புரியாமல் விழிக்கிறாள் - கண்ணன் தலையைக் குனிந்துகொண்டு கண்ணீர் வடிக்கிறான். 